<classify> JOPO la madaktari saba wa Taasisi ya Mifupa Muhimbili MOI linalomhudumia Askofu Mkuu wa Jimbo Kuu la Dar es Salaam, Yuda Thaddaeus Ruwaichi litajadili kama askofu huyo leo atolewe Chumba cha Wagonjwa Wanaohitaji Uangalizi Maalumu ICU kurudi wodi za kawaida baada ya afya yake kuonekana kuimarika zaidi.Septemba 9, mwaka huu, Askofu Mkuu Ruwaichi alifanyiwa upasuaji mkubwa wa kutoa damu iliyoganda kwenye ubongo katika taasisi hiyo baada ya kupokelewa akitokea Hospi tali ya Rufaa ya KCMC mjini Moshi alikokuwa akitibiwa.Akizungumza na waandishi wa habari jana, Msemaji wa taasisi hiyo, Patrick Mvungi alisema askofu huyo anaendelea vizuri na jana jopo la madaktari lilikubaliana kukutana jioni kujadili hali yake kama atolewe ICU au la.Ni imani yetu kwamba hali yake itaendelea kuimarika, leo jioni jopo litakutana tena kujadili kama aendelee kukaa ICU au aende wodini, alisema Mvungi. Mvungi alisema kila asubuhi alipolazwa Askofu Ruwaichi hufanyika sala maalumu ambapo jana askofu huyo alishiriki ibada hiyo akiwa amekaa. Aidha, alisema jana pia alifanya mazoezi aliyofanyishwa na wataalamu wa mazoezi wa taasisi hiyo na aliweza kukaa kwa muda mrefu pamoja na kusimama. Jopo hilo la madaktari linaendelea kumfuatilia kila baada ya saa moja kuona hali yake inavyoendelea, watu mbalimbali waendelee kumuombea aweze kurudi kwenye kazi zake za kiutumishi, alisema Mvungi. Juzi Mvungi alisema hali ya askofu huyo imekuwa nzuri tangu alipotoka kufanyiwa upasuaji huo, na juzi aliondolewa mashine za kumsaidia kupumua, na pia alikula mwenyewe na kuzungumza vizuri.Askofu Mkuu Ruwaichi aliugua ghafla akiwa mkoani Kilimanjaro ambako alilazwa KCMC na baadaye kuhamishiwa MOI baada ya kuonekana kuwa anahitaji matibabu zaidi.  <topic>: KITAIFA 